Regsaksie kom ná universiteite sluitBetogings op die Universiteit van Pretoria se Hatfield-kampus (20 September 2016). Foto: Twitter via @afriforumjeug Die burgerregte-organisasie, AfriForum, gaan ŉ klasaksie van stapel stuur teen universiteite wat “weens hul versuim en nalatige optrede” daarvoor verantwoordelik is dat die instellings moes sluit en betalende studente moontlik nie hul akademiese program vir 2016 sal kan voortsit nie. Dit kom nadat talle universiteite hul akademiese bedrywighede heeltemal opgeskort het weens die voortslepende protesaksie vir gratis onderrig op verskeie kampusse regoor die land. Verskeie universiteite, onder meer die Universiteit van Pretoria (UP), die Tshwane Universiteit van Tegnologie (TUT), die Universiteit van Kaapstad (UK) en die Universiteit van die Vrystaat (UV), het aangekondig hul kampusse is heeltemal gesluit en het studente gevra om die kampusse te ontruim nadat die #FeesMustFall-betogings buite beheer geraak het. AfriForum het in ŉ verklaring gesê die organisasie het van verskeie bronne verneem universiteitsbesture het, ondanks interdikte wat teen betogende studente bekom is, steeds opsetlik versuim om dié interdikte af te dwing. “Dié optrede is die direkte oorsaak dat duisende studente buiten finansiële skade, ook ŉ verlies aan onderrigtyd ly. Daar is ŉ wesenlike moontlikheid dat studente vanjaar se studies volgende jaar sal moet voortsit,” het die organisasie gesê. ‘n Klaskamer by die Universiteit van Pretoria waar ‘n toets Maandag, 19 September 2016 deur betogers ontwrig is. Foto: Verskaf Volgens die organisasie het AfriForum universiteite by verskeie geleenthede versoek om dissiplinêre stappe teen die geïdentifiseerde belhamels te doen en daardie studente se studies op te skort en hulle toegang tot kampusse te verbied. Universiteite het egter die versoeke geïgnoreer en laat steeds voortgesette geweld op kampusse toe. “Ons het gesien hoe die geweld op kampusse toeneem en selfs tot die dood van ŉ werknemer gelei het,” het Morné Mostert, AfriForum Jeug se nasionale projekkoördineerder, gesê. “Dit is onaanvaarbaar dat universiteite toelaat dat studente aangerand, geïntimideer en geviktimiseer word net omdat hulle klas toe wil gaan. Die universiteitsbesture moet nou verantwoordelikheid neem vir hul gebrek aan optrede.” AfriForum het reeds ŉ petisie van stapel gestuur, waarby ouers en ander ondersteuners hul besonderhede kan voeg om deel te vorm van ŉ regsaksie teen universiteite waar studente te na gekom is. Klik hier om AfriForum se petisie te ondersteun.